Diari Oficial de la Generalitat Valenciana


Sumari del DOGV 8317, del 14-06-2018 (2018/5702)

RESOLUCIÓ de 7 de juny de 2018, del director general de Relacions amb les Corts, per la qual es publica el Conveni entre el Ministeri d'Ocupació i Seguretat Social i la Generalitat per al desenvolupament efectiu de la cooperació per a la consecució dels fins públics assignats a la Inspecció de Treball i Seguretat Social.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8317

Data del DOGV
:   14-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5702


Data del document
:   07-06-2018

Organisme emissor
:   Presidència de la Generalitat

Tipus de document
:   Resolució

RESOLUCIÓ de 7 de juny de 2018, del director general de Relacions amb les Corts, per la qual es publica el Conveni entre el Ministeri d'Ocupació i Seguretat Social i la Generalitat per al desenvolupament efectiu de la cooperació per a la consecució dels fins públics assignats a la Inspecció de Treball i Seguretat Social. [2018/5702]  
El Ministeri d'Ocupació i Seguretat Social i la Generalitat han subscrit, prèvia tramitació reglamentària, el dia 5 d'abril de 2018, el Conveni per al desenvolupament efectiu de la cooperació per a la consecució dels fins públics assignats a la Inspecció de Treball i Seguretat Social, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 6 de juny de 2018 i número 279/2018, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 7 de juny de 2018.- El director general de Relacions amb les Corts: Antonio Torres Salvador.  
  
  
Conveni entre el Ministeri d'Ocupació i Seguretat Social i la Generalitat per al desenvolupament efectiu de la cooperació per a la consecució dels fins públics assignats a la Inspecció de Treball i Seguretat Social  
  
5 d'abril de 2018  
  
Reunits  
D'una part, Ximo Puig i Ferrer, president de la Generalitat, nomenat per mitjà de Reial decret 581/2015, de 26 de juny.  
D'una altra, Fátima Báñez García, ministra d'Ocupació i Seguretat Social, anomenada per Reial decret 417/2016, de 3 de novembre.  
Intervenen  
Ximo Puig i Ferrer, com a president de la Generalitat, en nom i representació de la Comunitat Valenciana, d'acord amb el que disposa l'article 28 de l'Estatut d'Autonomia.  
Fátima Báñez García, en la seua condició de ministra d'Ocupació i Seguretat Social, d'acord amb el que disposa l'article 61 de la Llei 40/2015, d'1 d'octubre, de règim jurídic del sector públic.  
Manifesten  
1. Que la Constitució Espanyola estableix en l'article 149.1.7 que l'Estat té competència exclusiva en matèria de legislació laboral sense perjuí de la seua execució pels òrgans de les comunitats autònomes.  
  
2. Que l'Estatut d'Autonomia de la Comunitat Valenciana estableix en l'article 51.1.1a, que correspon a la Generalitat l'execució de la legislació de l'Estat en matèria «laboral, assumint les facultats, competències i serveis que en aquest àmbit i a nivell d'execució ostenta l'Estat respecte a les relacions laborals, sense perjuí de l'alta inspecció d'aquest, i el foment actiu de l'ocupació».  
  
3. Que la Llei Ordenadora del Sistema d'Inspecció de Treball i Seguretat Social, Llei 23/2015, de 21 de juliol, en l'article 1, configura la Inspecció com un servei públic que, conforme el seu article 2, s'ordena en la seua organització i funcionament, conforme el principi de la concepció única i integral del Sistema d'Inspecció, garantint-se el seu funcionament cohesionat per mitjà de la coordinació, cooperació i participació de les diferents administracions públiques.  
4. Que l'àmbit d'actuació de la dita Inspecció correspon a matèries competència de l'Administració General de l'Estat i de la Comunitat Valenciana, actuant la Inspecció sota la dependència funcional d'una o altra administració segons la titularitat de la matèria sobre la qual recaiga aquesta, sense perjuí de la unitat de funció i actuació inspectora en totes les matèries de l'ordre social (articles 4.3 i 2 c) de la Llei 23/2015, de 21 de juliol.  
5. Que la Llei 23/2015, de 21 de juliol, estableix un nou marc organitzatiu per a la Inspecció de Treball i Seguretat Social, transformant-la en un organisme autònom denominat Organisme Estatal Inspecció de Treball i Seguretat Social, l'entrada del qual en funcionament efectiu tindrà lloc en la data que determinen els seus estatuts (article 27). Dins d'aquest, les comunitats autònomes participaran junt amb l'Administració General de l'Estat en la presa de les decisions més importants per a l'Organisme a través del seu Consell Rector (articles 25 i 29).  
  
6. Que la dita Llei 23/2015, de 21 de juliol, també preveu (en l'article 25) que l'Administració General de l'Estat i les de les comunitats autònomes, en l'àmbit de les seues competències respectives, garantiran l'exercici i l'eficàcia del servei públic de la Inspecció de Treball i Seguretat Social. Per a això organitzaran la realització de les actuacions inspectores amb subjecció als principis ordinadors del Sistema establits en l'article 2, i desenvoluparan el principi de cooperació a través dels òrgans i instruments previstos en la Llei i en els convenis de col·laboració subscrits de conformitat amb el que estableix la normativa d'aplicació.  
7. Que, en compliment de l'anterior, el present conveni té per objecte instrumentar els mecanismes de col·laboració entre la Inspecció de Treball i Seguretat Social i la Comunitat Valenciana, establint les funcions de l'Autoritat Autonòmica de la Inspecció (article 33), la participació de la comunitat autònoma en la designació del director territorial i els caps de les inspeccions provincials (article 32), la composició i funcions de la Comissió Operativa Autonòmica (article 34) i altres assumptes d'interés per a ambdós parts en matèria d'Inspecció de Treball i Seguretat Social.  
8. D'acord amb el que disposa l'article 12.6 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, el present conveni compta amb l'autorització del Consell de data de 9 de febrer de 2018.  
Per tot això, l'Administració General de l'Estat i la de la Comunitat Valenciana, des del respecte mutu a les competències d'organització d'ambdues administracions públiques que inspira aquest acte, amb subjecció a l'ordenament jurídic vigent, subscriuen el present conveni per al desenvolupament efectiu dels principis de recíproca col·laboració i cooperació, per a la consecució dels fins públics assignats a la Inspecció de Treball i Seguretat Social, d'acord amb les següents:  
  
Clàusules  
  
Primera. Objecte i naturalesa  
El present conveni té per objecte, en compliment de l'article 25. 1 i 2 de la Llei 23/2015, de 21 de juliol, la instrumentació de la cooperació entre l'Administració General de l'Estat i de la Comunitat Valenciana, per al millor desenvolupament del servei públic encomanat a la Inspecció de Treball i Seguretat Social.  
Aquest conveni s'insereix en el marc de l'esmentada Llei 23/2015, de 21 de juliol, del capítol VI del títol Preliminar i de l'article 143 de la Llei 40/2015, d'1 d'octubre, de règim jurídic del sector públic, i la resta de normativa d'aplicació, i té naturalesa administrativa quedant exclòs de l'àmbit d'aplicació del Reial decret legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, d'acord amb el que disposa l'article 4.1.c d'aquest.  
  
Ambdós parts reconeixen la competència de la Jurisdicció Contenciosa Administrativa per a conéixer dels conflictes a què l'execució del present conveni poguera donar lloc.  
  
Segona. Autoritat autonòmica de la Inspecció de Treball i Seguretat Social  
2.1. L'article 33 de la Llei 23/2015, de 21 de juliol, estableix que en cada comunitat autònoma tindrà la consideració d'Autoritat Autonòmica de la Inspecció de Treball i Seguretat Social el càrrec públic designat per aquesta per a exercir específicament tals funcions en l'àmbit de les matèries que siguen de la competència de la Comunitat.  
  
2.2. Dins de l'àmbit competencial de la Comunitat Valenciana, correspon a l'Autoritat autonòmica de la Inspecció de Treball i Seguretat Social, de conformitat amb el que estableix l'article 33 de la Llei 23/2015, de 21 de juliol, l'exercici de les funcions següents:  
a) Impuls i seguiment de l'activitat inspectora respecte de les competències de la Comunitat Valenciana en el territori d'aquesta.  
b) Promoure la celebració d'acords i convenis entre l'Organisme Estatal i la Comunitat Valenciana.  
c) La presentació de les memòries d'activitats de la Inspecció de Treball i Seguretat Social en l'àmbit territorial de la Comunitat Valenciana, d'acord amb la seua pròpia normativa.  
d) Supervisió dels resultats de les actuacions inspectores que afecten centres regits o administrats per la Comunitat Valenciana.  
e) Proposta d'elaboració de plans i programes específics de formació del personal amb funcions inspectores, adaptats a les peculiaritats de l'activitat econòmica i laboral del territori de la Comunitat Valenciana.  
  
f) Propostes de criteris tècnics i operatius de la Inspecció de Treball i Seguretat Social en funció de les particularitats de l'activitat laboral, econòmica o geogràfica de la Comunitat Valenciana.  
g) Proposta de la instrucció de mesures disciplinàries respecte dels funcionaris de la Inspecció de Treball i Seguretat Social en el territori de la Comunitat Valenciana.  
h) Adoptar les instruccions sobre guàrdies i organització dels serveis en coordinació amb l'Administració General de l'Estat.  
i) La presidència de la Comissió Operativa autonòmica de la Inspecció de Treball i Seguretat Social.  
j) La presentació del programa territorial d'objectius.  
k) La proposta de designació i cessament, o consulta si és el cas, de llocs directius de la Inspecció de Treball i Seguretat Social, conforme al que s'estableix en el present conveni.  
2.3. L'Autoritat autonòmica de la Inspecció de Treball i Seguretat Social podrà delegar aquestes funcions en una altra Autoritat autonòmica amb rang, almenys, de director o directora general.  
  
Tercera. Comissió Operativa autonòmica de la Inspecció de Treball i Seguretat Social: composició i funcions.  
3.1. La Comissió Operativa autonòmica de la Inspecció de Treball i Seguretat Social és un òrgan col·legiat per a la cooperació i col·laboració mútua de les Administracions General de l'Estat i de la Comunitat Valenciana, en matèries que afecten la Inspecció.  
3.2. La Presidència de la Comissió Operativa autonòmica correspon a l'Autoritat autonòmica de la Inspecció de Treball i Seguretat Social, qui podrà delegar la presidència de les seues sessions en una altra Autoritat de l'Administració autonòmica amb rang, almenys, de director o directora general.  
La Comissió tindrà un nombre igual de membres de les dues administracions públiques signants del present conveni.  
Per l'Administració General de l'Estat, componen la Comissió, una persona representant de l'Autoritat central i sengles representants de la Tresoreria General de la Seguretat Social i del Servei Públic d'Ocupació Estatal. La persona titular de la Direcció Territorial de la Inspecció de Treball i Seguretat Social formarà també part de la Comissió, coordinarà els seus treballs, mantindrà la interlocució permanent amb les autoritats de la Comunitat, i exercirà funcions de secretaria d'aquesta. En tot cas, la persona representant de l'Autoritat central assistirà a la reunió de la Comissió en què s'aprove el programa territorial d'objectius.  
  
Per l'Administració de la Comunitat Valenciana, formaran part de la dita Comissió, a més del seu president o presidenta, les persones titulars de la Secretaria autonòmica amb competències en matèria de Treball, la direcció general amb competències en matèria de Treball, i la direcció general amb competències en matèria d'Ocupació i Formació.  
  
Quant al règim de suplències, caldrà ajustar-se a allò que s'ha disposat amb caràcter general per als òrgans col·legiats.  
3.3. La seu de la Comissió Operativa autonòmica radicarà en els locals de la Direcció Territorial de la Inspecció de Treball i Seguretat Social, sense perjuí que les seues sessions puguen celebrar-se en qualsevol altre lloc de la Comunitat, si així ho decidira el seu president o presidenta.  
3.4. Corresponen a la Comissió Operativa autonòmica de la Inspecció de Treball i Seguretat Social les funcions següents:  
a) L'anàlisi de les situacions d'incompliment més freqüent o generalitzat de les normes socials en el territori de la Comunitat Valenciana, així com l'activitat exercida en aquest àmbit per la Inspecció de Treball i Seguretat Social.  
b) L'establiment dels mecanismes d'informació i suport tècnic que siguen necessaris per a l'adequat exercici de la funció inspectora en el territori de la Comunitat Valenciana.  
c) L'aprovació del programa territorial d'objectius de la Comunitat Valenciana que tindrà caràcter integrat de les matèries de titularitat competencial autonòmica, supraautonòmica i estatal.  
A aquest efecte, la Comissió coneixerà prèviament la programació de la Direcció Especial d'Inspecció quan afecte la Comunitat Valenciana.  
d) La integració dels plans i programes d'actuació de cada una de les Administracions a la Comunitat Valenciana, d'acord amb les prioritats establides.  
e) La definició de programes d'acció inspectora en matèries en què la Comunitat Valenciana dispose de competència legislativa plena.  
  
f) Conéixer els plans i programes de l'Administració autonòmica en matèries de la seua competència.  
g) La informació, el control i el seguiment de l'aplicació dels programes territorials i dels programes generals d'actuació de la Inspecció, així com el trasllat dels informes oportuns al Consell rector de l'Organisme Estatal.  
h) L'anàlisi del nombre, distribució, especialització i la resta de característiques dels efectius de la Inspecció de Treball i Seguretat Social radicats en el territori de la Comunitat Valenciana i el trasllat de les conclusions o propostes que corresponguen al Consell Rector de l'Organisme Estatal.  
i) Els procediments per a la millor distribució d'actuacions entre els efectius d'Inspecció amb vista a aconseguir l'equilibri entre el principi d'especialització funcional i el d'unitat de funció i d'actuació inspectora a què es refereix l'article 2 de la Llei 23/2015, de 21 de juliol.  
  
j) Conéixer les propostes dels òrgans representatius de consulta, assessorament i participació institucional en matèries de l'ordre social, objecte de l'activitat de la Inspecció de Treball i Seguretat Social.  
  
k) Proposar fórmules pràctiques de col·laboració amb altres sectors d'ambdues administracions, necessàries per a la consecució dels objectius establits, i en particular la col·laboració dels serveis de la Seguretat Social, els Públics d'Ocupació i de les Hisendes autonòmica i estatal.  
  
l) Definició dels supòsits en què la Inspecció de Treball i Seguretat Social haja de disposar de la col·laboració tècnica i pericial de l'Organisme autonòmic competent en matèria de prevenció de riscos laborals, tant per a accions de caràcter singular com aquelles altres de caràcter sistemàtic i planificat, podent-se contemplar ?en aquest últim cas- la creació d'equips conjunts de treball si així s'estimara pertinent, tot això en el marc del que estableix l'article 9.2 de la Llei 31/1995, de 8 de novembre, de Prevenció de Riscos Laborals, en la seua redacció donada per la Llei 54/2003, de 12 de desembre.  
m) Coordinació de plans d'actuació conjunta, en l'àmbit d'actuacions de control de les empreses i sectors d'activitat amb major nivell de risc o de sinistralitat.  
n) Tindre coneixement dels resultats obtinguts de les consultes dutes a terme amb els Agents Socials en relació amb els plans d'actuació de la Inspecció de Treball i Seguretat Social inclosos en el programa territorial d'objectius, així com en matèria de prevenció de riscos laborals, conforme a l'article 40.4 de la Llei 31/1995, de 8 de novembre.  
  
  
Quarta. Règim de funcionament de la Comissió Operativa autonòmica de la Inspecció de Treball i Seguretat Social.  
4.1. La Comissió Operativa autonòmica de la Inspecció de Treball i Seguretat Social podrà establir les seues pròpies normes de funcionament, d'acord amb el que estableix l'article 15.2 de la Llei 40/2015, d'1 d'octubre.  
4.2. La Comissió elaborarà i aprovarà el seu calendari anual de sessions, reunint-se, com a regla general, una vegada al semestre, llevat que la transcendència o importància dels temes a tractar aconsellen una periodicitat inferior.  
4.3. La Comissió Operativa autonòmica podrà acordar la constitució de grups de treball per a matèries concretes o programes específics, determinant-se la composició, comeses i periodicitat de les reunions en l'Acord sobre la seua constitució.  
4.4. La Comissió Operativa autonòmica comunicarà a la Delegació del Govern, a través de la seua secretaria, els acords que s'adopten en el seu si.  
  
Cinquena. Designació i cessament de llocs directius  
5.1. La designació de les persones titulars de la direcció territorial, direccions de la inspecció provincial, i direccions de les unitats especialitzades de la Inspecció de Treball i Seguretat Social, es realitzarà entre membres del Cos Superior d'Inspectors de Treball i Seguretat Social, que reunisquen els requisits establits per les normes reglamentàries d'aplicació.  
5.2. El nomenament i cessament de les persones titulars de la Direcció Territorial i de les Direccions de les Unitats Especialitzades en matèries de competència autonòmica es formalitzarà amb l'acord previ de l'Autoritat autonòmica de la Inspecció de Treball i Seguretat Social.  
En el cas que l'Autoritat central o l'Autoritat autonòmica interessen el cessament del director o directora Territorial, no es procedirà a ordenar aquest fins que no es compte amb un acord per a un nou nomenament.  
5.3. La designació de la persona titular dels llocs de Direcció de la Inspecció Provincial, s'efectuarà prèvia consulta al titular de l'Autoritat autonòmica de la Inspecció de Treball i Seguretat Social.  
5.4. Els altres llocs de treball de la Inspecció de Treball i Seguretat Social es cobriran pel sistema general establit en la normativa vigent.  
  
  
Sisena. Altres qüestions relatives a la Inspecció de Treball i Seguretat Social a la Comunitat Valenciana  
6.1. La col·laboració i cooperació interinstitucional en matèria d'Inspecció, s'estableix entre l'Autoritat autonòmica de la Inspecció de Treball i Seguretat Social, o Autoritat en qui delegue, i l'Autoritat central de la Inspecció de Treball i Seguretat Social.  
La dita Autoritat central comunicarà al president o presidenta de la Comissió els acords, propostes o recomanacions del Consell rector relacionats amb les comeses d'aquesta, els objectius inspectors en matèries d'àmbit supraautonòmic, i els que es deriven de directrius supranacionals o afecten actuacions inspectores en matèries de competència compartida o de competència estatal, tot això als efectes que puga considerar-se en la programació territorial.  
6.2. El Ministeri d'Ocupació i Seguretat Social habilitarà locals suficients i adequats per a ús exclusiu de la Inspecció de Treball i Seguretat Social.  
Per a l'exercici de determinades funcions o serveis de titularitat autonòmica la Comissió Operativa podrà acordar que aquests es presten en locals propis de la Comunitat Valenciana, i en aquest cas els habilitarà a tal objecte en la forma anteriorment indicada.  
6.3. En l'exterior dels edificis adscrits a la Inspecció de Treball i Seguretat Social a la Comunitat Valenciana ondejaran les banderes d'Espanya, de la Comunitat Valenciana i de la Unió Europea.  
6.4. La Conselleria d'Economia Sostenible, Sectors Productius, Comerç i Treball de la Comunitat Valenciana i l'Autoritat central de la Inspecció de Treball i Seguretat Social adoptaran, de comú acord, les mesures que permeten les connexions informàtiques de la Inspecció amb els serveis de l'Administració autonòmica, en matèries amb títol competencial d'aquesta última i en matèries de la competència de l'Administració General de l'Estat que tinguen relació amb les comeses que competixen a la Comunitat Valenciana.  
Igualment podran acordar mecanismes de mútua informació en l'esfera de les competències d'ambdues administracions públiques.  
6.5. La Comunitat Valenciana podrà disposar que, en les matèries de titularitat autonòmica, en els documents que produïsca la Inspecció de Treball i Seguretat Social figuren les capçaleres identificatives de la dita Comunitat junt amb els de l'Administració General de l'Estat.  
6.6. La Comunitat Valenciana, en matèries de la seua titularitat, podrà demanar a través de la persona titular de la Direcció Territorial de la Inspecció de Treball i Seguretat Social tota la informació i assessorament que estime necessari en relació amb les actuacions del personal inspector i subinspector que siguen necessàries per al compliment de les seues competències, i disposarà el que estime pertinent per al despatx periòdic amb la persona titular de la Direcció Territorial, i, amb coneixement d'aquesta, amb les persones que ostenten la titularitat de la Direcció de la Inspecció Provincial o de les Direccions de les Unitats Especialitzades en matèries de competència autonòmica.  
6.7. La Comissió Operativa autonòmica podrà acordar, en les Unitats Especialitzades que exclusiva o principalment es dediquen a matèries relatives a l'execució de la legislació laboral, l'organització interna d'equips o grups de treball de personal inspector i subinspector.  
  
6.8. Anualment, l'Autoritat central de la Inspecció de Treball i Seguretat Social comunicarà a la Comunitat Valenciana la relació circumstanciada de personal inspector i subinspector destinat en la Inspecció de Treball i Seguretat Social de dita comunitat autònoma amb les dades que s'acorde.  
6.9. En matèries de competència plena de la Comunitat Valenciana, aquesta podrà demanar, per conducte orgànic, la comanda directa a funcionaris o funcionàries del Cos Superior d'Inspectors de Treball i Seguretat Social o del de subinspectors Laborals de gestions pròpies de la seua especialitat per compte de l'Administració laboral autonòmica.  
  
  
Setena. Participació de la Inspecció en òrgans col·legiats de les Administracions.  
La persona titular de la Direcció Territorial de la Inspecció de Treball i Seguretat Social participarà, com a representant de l'Administració, en tots aquells òrgans col·legiats de les Administracions General de l'Estat o de la Comunitat Valenciana en què ha vingut participant fins al present.  
Si es constituïren nous òrgans de la indicada naturalesa, les Autoritats ressenyades en l'apartat 6.1 disposaran de mutu acord el que corresponga.  
  
Huitena. Mitjans humans i materials  
8.1. La Comunitat Valenciana dotarà la direcció territorial, amb destinació exclusiva a les unitats especialitzades que actuen en matèries de competència autonòmica, dels elements materials que milloren la seua eficàcia, quan no es faciliten per l'Administració General de l'Estat, que seran inventariats com de propietat de la dita Comunitat.  
8.2. La Comunitat Valenciana podrà organitzar accions formatives i cursos de formació i de perfeccionament per al personal del Sistema de la Inspecció de Treball i Seguretat Social en la Comunitat, comunicant-ho prèviament a la Comissió Operativa autonòmica i a l'Autoritat central.  
Així mateix, la Comunitat Valenciana serà informada de les activitats formatives o informatives que dispose l'Autoritat central dirigides a la Inspecció de Treball i Seguretat Social a la Comunitat Valenciana.  
  
8.3. Per mitjà d'addenda al present conveni es podrà establir la col·laboració de la Comunitat Valenciana al finançament d'actuacions, suports i projectes concrets d'inspecció que siguen d'interés per a la dita Comunitat.  
  
Novena. Dotació d'efectius  
L'Autoritat central de la Inspecció de Treball i Seguretat Social adoptarà les mesures per a l'adequada dotació d'efectius humans de la Inspecció de Treball i Seguretat Social a la Comunitat Valenciana en tots els seus nivells.  
  
Desena. Cos de subinspectors laborals, escala de seguretat i salut laboral.  
Per mitjà d'addenda al present conveni podrà establir-se l'acord a què es refereix la disposició addicional quinta de la Llei 23/2015, de 21 de juliol, sobre la integració en el Cos de Subinspectors Laborals en l'Escala de Seguretat i Salut Laboral, dels funcionaris públics de la Comunitat Valenciana que disposen de l'habilitació per a l'exercici de funcions comprovadores, d'acord amb la disposició addicional quinzena de la Llei 31/1995, de 8 de novembre.  
  
Onzena. Annex al conveni  
Per mitjà d'annex al present conveni es regula la col·laboració de la Unitat del Cos Nacional de Policia Adscrita a la Comunitat Valenciana amb la Inspecció de Treball i Seguretat Social en matèria de lluita contra el frau a la Seguretat Social i l'ocupació irregular.  
Dotzena. Vigència d'aquest conveni  
El present conveni tindrà una duració de dos anys a partir del moment en què adquirisca eficàcia, prorrogant-se automàticament per períodes successius d'altres dos si no media denúncia expressa amb una antelació de sis mesos. La duració de les pròrrogues no podrà ser superior a quatre anys addicionals d'acord amb el que estableix l'article 49.h, 2n, de la Llei 40/2015, d'1 d'octubre.  
Durant la seua vigència podrà extingir-se per mutu acord de les parts firmants, podent així mateix qualsevol de les parts instar la resolució del conveni davant de l'incompliment de les obligacions de l'altra part, decisió judicial declaratòria de la seua nul·litat, o per qualsevol altra causa prevista en el conveni o en altres lleis, en els termes establits en l'article 51.2. c) de la Llei 40/2015, d'1 d'octubre. Així mateix podrà modificar-se per acord unànime dels firmants conforme el que estableix l'article 49. g) de la Llei 40/2015, d'1 d'octubre.  
  
El present conveni produirà efectes a partir de l'endemà a la seua inscripció en el Registre electrònic estatal d'Òrgans i Instruments de Cooperació del sector públic estatal, i publicació en el Boletín Oficial del Estado, d'acord amb el que disposa el paràgraf segon de l'article 48.8 de la Llei 40/2015, d'1 d'octubre.  
  
Tretzena. Finançament  
Les actuacions que desenvolupen les parts firmants en execució del present conveni es finançaran amb càrrec als crèdits consignats en els seus respectius pressupostos.  
D'acord amb el que disposa l'article 11.2 del Decret 176/2014, de 10 d'octubre, del Consell, es fa constar que l'aplicació i execució d'aquest conveni, incloent-s'hi a aquest efecte tots els actes jurídics que pogueren dictar-se en la seua execució i desenrotllament, no podran suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Catorzena. Seguiment  
El Seguiment d'allò que s'ha acordat en el present conveni es realitzarà de forma ordinària per la Comissió Operativa autonòmica de la Inspecció de Treball i Seguretat Social, prevista en aquest, que tindrà, a més, la funció de resoldre els problemes d'interpretació i compliment que puguen plantejar-se.  
Per les autoritats pertinents es disposarà la inscripció d'aquest conveni en el Registre Electrònic Estatal d'Òrgans i Instruments de Cooperació del sector públic estatal i la publicació en el Boletín Oficial del Estado (BOE) i en el Diari Oficial de la Generalitat Valenciana (DOGV).  
I en prova de conformitat, subscriuen el present conveni per duplicat exemplar, en el lloc i la data indicats a l'inici.  
  
El president de la Generalitat: Ximo Puig i Ferrer.  
La ministra d'Ocupació i Seguretat Social: Fátima Báñez García.  
  
  
  
ANNEX  
  
La Llei 23/2015, de 21 de juliol, Ordenadora del Sistema de la Inspecció de Treball i Seguretat Social, avança en la participació de totes les administracions públiques titulars de les competències per raó de la matèria objecte de l'activitat inspectora, i estableix en l'article 16 la col·laboració amb la Inspecció dels òrgans de l'Administració General de l'Estat, i els de les comunitats autònomes, amb referència expressa a les Forces i Cossos de Seguretat.  
En aquest sentit el Ministeri d'Ocupació i Seguretat Social i el Ministeri de l'Interior van signar el 30 d'abril de 2013 un Conveni de Col·laboració, en el que s'articula la col·laboració de les Forces de Seguretat de l'Estat amb la Inspecció de Treball i Seguretat Social.  
La Comunitat Valenciana disposa d'una Unitat del Cos Nacional de Policia adscrita mitjançant un Acord Administratiu de Col·laboració subscrit amb el Ministeri de l'Interior el 22 de juny de 1992, segons el que estableix l'article 47 de la Llei orgànica 2/1986, de 13 de març, de Forces i Cossos de Seguretat, en relació amb l'article 38.1 de la mateixa Llei, que defineix les seues funcions.  
La Comunitat Valenciana és conscient de la importància social de la lluita contra el frau a la Seguretat Social i l'ocupació irregular, en tant que donen lloc a situacions en què se'ls neguen als treballadors i treballadores el conjunt de drets bàsics que integren la relació laboral, i manifesta el seu desig de col·laborar en aquest sentit amb la Inspecció de Treball i Seguretat Social.  
Per això, segons el que preveu la clàusula onzena del present conveni, es regula a continuació la col·laboració de la Unitat del Cos Nacional de Policia Adscrita a la Comunitat Valenciana amb la Inspecció de Treball i Seguretat Social en matèria de lluita contra el frau a la Seguretat Social i l'ocupació irregular.  
  
1. Objecte  
El present annex té per objecte regular la col·laboració de la Unitat del Cos Nacional de Policia Adscrita a la Comunitat Valenciana amb la Inspecció de Treball i Seguretat Social, en l'àmbit de la lluita contra l'ocupació irregular i el frau a la Seguretat Social.  
2. Comissió Mixta de Planificació  
1r. Es constituirà una Comissió Mixta de Planificació a què correspondrà la planificació de les actuacions en què la Unitat del Cos Nacional de Policia Adscrita a la Comunitat Valenciana col·laborarà amb la Inspecció de Treball i Seguretat Social en la lluita contra el frau a la Seguretat Social i l'ocupació irregular.  
2n. La dita Comissió tindrà caràcter paritari i estarà formada per dos representants de cada Administració firmant.  
En representació de la Direcció General de la Inspecció de Treball i Seguretat Social formarà part el director Territorial de la Inspecció de Treball i Seguretat Social a la Comunitat Valenciana i un Inspector de Treball i Seguretat Social designat per ell.  
En representació de la Generalitat Valenciana formarà part de la Comissió la persona que ocupe la direcció general competent en matèria de treball i benestar laboral o un representant designat per aquesta i un representant de la Conselleria de qui depenga la Unitat del Cos Nacional de Policia Adscrita a la Comunitat Valenciana, qui podrà delegar en un representant de la dita Unitat Adscrita.  
3r. La dita Comissió s'encarregarà de:  
a) Establir les línies generals de la planificació de les actuacions a què es referira el present annex.  
b) Determinar els sectors d'activitat i àmbits territorials prioritaris en els que es produirà la dita actuació  
c) Aprovar el format d'informe el que es refereix el punt 5, apartat 4t.  
d) Resoldre els dubtes o qüestions que li sotmeten les comissions provincials de Programació.  
e) Resoldre les qüestions d'interpretació que sorgisquen en relació amb el present annex.  
f) Efectuar el seguiment i avaluar les actuacions resultat del present annex.  
4.º. La coordinació de les actuacions de la Comissió Mixta de Planificació correspondrà al titular de la Direcció Territorial de la Inspecció de Treball i Seguretat Social.  
La Comissió es reunirà almenys dos vegades a l'any, i en quantes ocasions es considere convenient.  
3. Comissions provincials de programació  
1r. A nivell provincial es constituiran comissions de Programació d'actuacions en què, seguint els criteris i línies generals establides per la Comissió Mixta de Planificació s'elaborarà la programació concreta de les actuacions a realitzar.  
2n. Formaran part de la dita Comissió, en representació de la Direcció General de la Inspecció de Treball i Seguretat Social, els que ostenten la Direcció de la Inspecció Provincial de Treball i Seguretat Social i de la Unitat Especialitzada de Seguretat Social. En representació de la Generalitat Valenciana en formaran part la persona que ocupe la Direcció Territorial de la Conselleria de cada província amb competència en matèria de treball i benestar laboral, i un representant de la Conselleria amb competència en la Unitat del Cos Nacional de Policia Adscrita a la Comunitat Valenciana.  
La coordinació de les actuacions de la Comissió Provincial de Programació correspondrà al Cap d'Inspecció Provincial de Treball i Seguretat Social.  
La Unitat del Cos Nacional de Policia Adscrita a la Comunitat Valenciana col·laborarà en la programació de les actuacions facilitant les dades i informació que se li sol·liciten.  
4. Grups mixtos d'actuació.  
1r. A nivell provincial es constituiran els grups mixtos d'actuació que determine la Comissió Provincial de Programació.  
Els dits grups estaran inserits en els Equips d'Inspecció dedicats a la lluita contra el frau i l'economia irregular, i estaran formats per un cap d'Equip d'Inspecció que ho coordinarà, el personal inspector que s'assigne si és el cas, el personal subinspector pertanyent a l'Escala d'Ocupació i Seguretat Social i els membres de la Unitat del Cos Nacional de Policia Adscrita a la Comunitat Valenciana que es determine.  
  
Per a aconseguir major eficàcia en l'actuació, es procurarà que els funcionaris i funcionàries designats per a formar part dels Grups hi participen amb caràcter estable. Així mateix, es procurarà que els membres de la Unitat del Cos Nacional de Policia Adscrita a la Comunitat Valenciana que formen part d'aquests grups compten amb formació específica, que es podrà impartir en col·laboració amb la Inspecció de Treball i Seguretat Social.  
2n. L'actuació dels grups mixtos s'efectuarà seguint la programació d'actuacions duta a terme per la respectiva Comissió Provincial.  
3r. En el si dels dits grups es realitzaran visites conjuntes per personal inspector de la Inspecció de Treball i Seguretat Social i membres de la Unitat del Cos Nacional de Policia Adscrita a la Comunitat Valenciana, quan per l'índole de l'activitat, el nombre de treballadors implicats en el presumpte frau o altres circumstàncies concurrents així es determine per la Comissió Provincial de Programació, o ho propose la persona que ostente la Direcció d'Equip o el representant de la Unitat de Policia Adscrita a la Comunitat Valenciana.  
4t. Excepcionalment, quan en l'exercici de les seues funcions habituals els membres de la Unitat del Cos Nacional de Policia Adscrita a la Comunitat Valenciana detecten situacions massives o especialment greus d'economia irregular o frau a la Seguretat Social donaran compte a la Inspecció de Treball i Seguretat Social a través del punt de contacte a què es referix el punt 5 per a procedir, si és el cas, a la visita conjunta de manera immediata.  
De no ser això possible, efectuada l'actuació per part dels membres de la Unitat del Cos Nacional de Policia Adscrita es comunicaran els fets observats en el transcurs d'aquesta a la Direcció de la Inspecció Provincial de Treball i Seguretat Social respectiva, en els termes i amb el format que s'aprove per la Comissió Mixta de Planificació. En els mateixos termes i format es donarà trasllat per a coneixement a la direcció territorial de la Inspecció de Treball i Seguretat Social i a la direcció general competent en matèria de treball i benestar laboral.  
  
5é. Si com a conseqüència de les actuacions i investigacions practicades, es comprovaren fets que pogueren ser constitutius d'il·lícit penal, el responsable de la Unitat del Cos Nacional de Policia Adscrita a la Comunitat Valenciana ho posarà en coneixement del Ministeri Fiscal d'acord amb allò que s'ha establit en la seua normativa reguladora.  
Si es tractara de fets que pogueren ser constitutius de delictes contra la Seguretat Social, contra els drets dels treballadors, tracta de treballadors, assetjament sexual o altres que tinguen lloc en l'àmbit de la relació laboral, en casos de visita conjunta l'Inspector actuant procedirà d'acord amb el que estableix l'article 5 del Reial decret 928/1998, de 14 de maig, que aprova el Reglament general sobre procediment per a la imposició de sancions per infraccions d'Ordre Social i per als expedients liquidatarios de quotes de la Seguretat Social.  
  
En els mateixos casos a què es refereix el paràgraf anterior, si la visita no fóra conjunta el responsable de la Unitat del Cos Nacional de Policia Adscrita a la Comunitat Valenciana remetrà un informe amb expressió dels fets i circumstàncies i dels subjectes que pogueren resultar afectats al cap de la Inspecció de Treball i Seguretat Social, als efectes que aquest adopte les actuacions oportunes, i es procedirà, si és el cas, d'acord amb el que estableix l'article 5 del Reial decret 928/1998, de 14 de maig.  
5. Auxili immediat  
La Comissió Provincial de Programació establirà els punts de contacte permanent entre la Inspecció Provincial de Treball i Seguretat Social i la Unitat del Cos Nacional de Policia Adscrita a la Comunitat Valenciana, perquè la Inspecció puga sol·licitar la col·laboració o l'auxili amb caràcter urgent a la Unitat del Cos Nacional de Policia Adscrita a la Comunitat, quan així ho considere necessari per al desenrotllament d'una actuació inspectora.  
6. Confidencialitat  
La programació d'actuacions i les actuacions concretes seran conegudes únicament i amb la suficient antelació pels que hagen de realitzar-les i els seus caps o comandaments, els quals adoptaran totes les mesures necessàries per a assegurar la seua confidencialitat, a fi d'evitar que es frustre el seu èxit.  
Qualsevol informació pública que es considere convenient facilitar sobre l'avaluació i resultat de les actuacions derivades del present annex es farà amb l'acord previ de la Comissió Mixta de Planificació.  
  
7. Finançament  
Les actuacions que desenrotllen les parts firmants en execució del present annex es finançaran amb càrrec als crèdits consignats en els seus respectius pressupostos.  
Els compromisos que assumeix l'Administració General de l'Estat en aquest annex no podran incrementar les dotacions, les retribucions ni altres costos de personal.